Iktatószám: T/32-7/2022.

**Jegyzőkönyv**

**Készült**: A Pénzügyi Bizottság és a Térségfejlesztési Bizottság 2022. december 08-i, a Megyeháza Földszinti 5. sz. termében tartott együttes üléséről.

**Jelen vannak**: a mellékelt jelenléti ívek szerint

**Fodor Márk**: Köszönti a Térségfejlesztési Bizottság tagjait, és a megjelenteket. 3 közös napirendi pont van, illetve 1-1 külön napirendi pont. Indítványozza, hogy a Pénzügyi Bizottság tárgyalja először a 4. napirendi pontját, melyen a Térségfejlesztési Bizottság tagjai tanácskozási joggal részt vesznek. Megállapítja, hogy a bizottság határozatképes. Kérdezi a bizottság tagjaitól, hogy a kiküldött napirendi ponttal kapcsolatban, van-e valakinek kérdése, hozzászólása. Ennek hiányában a napirendi pontot szavazásra bocsátja.

**31/2022. (XII.08.) TB számú határozat**

*A Zala Megyei Közgyűlés Térségfejlesztési Bizottsága az elnök által előterjesztett napirendet 6 igen szavazattal egyhangúan elfogadta.*

**Zakó László**: Köszönti a Pénzügyi Bizottság tagjait, és a Hivatal dolgozóit, Alelnök Urakat. A kiküldött napirendi pontokat megkapták. Kérdezi a Bizottság tagjaitól, hogy a kiküldött napirendi ponttal kapcsolatban, van-e bárkinek kérdése, hozzászólása. A napirendi pontokat szavazásra bocsátja.

**27/2022. (XII.08.) PB számú határozat**

*A Zala Megyei Közgyűlés Pénzügyi Bizottsága az elnök által előterjesztett napirendet 5 igen szavazattal egyhangúan elfogadta.*

**Napirend tárgyalása:**

1. **Rendelet-tervezet a Zala Megyei Önkormányzat 2022. évi költségvetésének módosítására**

**Zakó László**: Az előterjesztés a szokásos átvezetéseket tartalmazza, és felkéri Hellerné Vizsy Ritát az előterjesztés szóbeli kiegészítésére.

**Hellerné Vizsy Rita:** 1.537.416 e Ft-ról 1.605.780 e Ft-ra emelkedik a költségvetés főösszege. Folytatódik a Paktum pályázat, illetve további pályázati bevételek kerültek átvezetésre a rendeleten.

**Zakó László:** Köszöni Gazdasági Vezető Asszonynak a szóbeli kiegészítést. Kérdezi a bizottság tagjait, hogy kérdés, javaslat van –e. Ennek hiányában a napirendi pontot szavazásra bocsátja.

**28/2022. (XII.08.) PB számú határozat**

*A Zala Megyei Közgyűlés Pénzügyi Bizottsága „Rendelet-tervezet a Zala Megyei Önkormányzat 2022. évi költségvetésének módosítására” című napirendi pontot 5 igen szavazattal egyhangúan elfogadta.*

**Fodor Márk**: Kérdezi, hogy a mostani rezsiköltség növekedés mit okoz az önkormányzat költségvetésében.

**Dr. Mester László**: Október hónap folyamán befejezték a használatunkban lévő irodákhoz tartozó villamos energia almérők felszerelését. Csak a közös használatú helyiségek után fizetik a közüzemi díjakat arányosan. Október hónapot már össze tudták hasonlítani a tavalyi adatokkal. A jelenlegi 5-szörös villanyár mellett csupán pár 10 ezer Ft-tal nőtt a villamosenergia költség. A gázzal kapcsolatban hőmennyiségmérő került beszerelésre, mely munkálatok a jövő héten zárulnak, így remélhetőleg ezen a téren is kimutatható lesz a takarékos működés eredménye.

**Fodor Márk**: Kérdezi, hogy a költségvetésre milyen hatással lesznek ezek a költségek.

**Dr. Mester László**: Október fél hónap volt a fűtési szezon vonatkozásában, novemberben már a ténylegesen mért adatok alapján fizetjük a villamos energia költségeket, így ezen adatok alapján lehetséges tervezni a 2023. évi kiadásokat.

**Strázsai Zoltán**: Kérdezi, hogy csak egy szerződés van.

**Dr. Mester László**: A Kormányhivatalnak van szerződése az E.ON-nal és az MVM-el, az önkormányzatnak van egy szerződése a Kormányhivatallal az épület üzemeltetésére.

**Zakó László**: Kérdezi, hogy négyzetméter alapján, vagy főre vetítve fizetik a költségeket.

**Dr. Mester László**: A takarítás és a víz vonatkozásában létszámarányosan, a többi vonatkozásában a tényleges fogyasztás, illetve a négyzetméter alapján.

**Strázsai Zoltán**: Kérdezi, hogy régi, vagy új –e a szerződés.

**Dr. Mester László**: A Kormányhivatal közbeszerzési eljárás eredményeként kötötte meg az idei évben a közüzemi szolgáltatásokra vonatkozó szerződést.

**Fodor Márk**: Kitűnő intézkedések voltak, és gratulál a gyors végrehajtáshoz. Kérdezi, hogy van –e kérdés, hozzászólás. Ennek hiányában szavazásra bocsátja a napirendi pontot.

**32/2022. (XII.08.) TB számú határozat**

*A Zala Megyei Közgyűlés Térségfejlesztési Bizottsága „Rendelet-tervezet a Zala Megyei Önkormányzat 2022. évi költségvetésének módosítására” című napirendi pontot 6 igen szavazattal, egyhangúan elfogadta.*

1. **A vármegyei névváltoztatással kapcsolatos szükséges döntések meghozatala.**

**Fodor Márk**: Felkéri Főjegyző Urat az előterjesztés szóbeli kiegészítésére.

**Dr. Mester László**: Rendelet-tervezetet és határozati javaslatot is tartalmaz az előterjesztés. Az önkormányzat összes rendeletét érinti az előterjesztés. A hivatal neve és az alapító okirata is módosul, ez már a határozati javaslatban szerepel. Változik az Értéktár Bizottság elnevezése, és a 3 nemzetiségi önkormányzat neve is, a nemzetiségi önkormányzatokkal kötött megállapodásokat ezért módosítani szükséges.

**Zakó László**: Kérdezi a bizottság tagjait, van –e kérdés. A Közgyűlésen szerette volna megkérdezni, ez mégis mennyibe kerül akár országos, akár megyei szinten. Ez a csere egy ctrl+c és ctrl+v billentyűzet kombinációval egyszerűbb lett volna, mert így ezek a rendeletek átláthatatlannak tűnnek. Kérdezi, hogy most volt erre szükség, amikor a rezsiproblémák lélektani hatása az egész társadalomra nagy nyomást gyakorol.

**Dr. Mester László**: A rendeletek egységesen a Loclex rendszerben készülnek, melyet valamennyi önkormányzat is használ. Minden önkormányzat ezen keresztül szerkeszti a rendeleteit. Az átláthatatlanságnak talán ez lehet az oka. Úgy gondolja, hogy minimális költségek árán megy végbe a változás, hiszen a bélyegzőket, illetve Zala megye zászlaját kell cserélni. Van olyan névváltozással kapcsolatos költség, amely a Kormányhivatalt érinti. Mint például a Megyeháza bejárata melletti tábla cseréje.

**Zakó László**: Kérdezi, hogy a pénzügyi bizottság támogatja –e.

**Fodor Márk**: Zakó Úr egy kicsit erőteljesen fogalmazott, hogy az embereket irritálja a névváltozás.

**Zakó László**: Ne értse félre senki, mert megszavazza az előterjesztést, csak nem a jelenleg az EU-t és a világot fenyegető rezsiválság idején kellene ezt a névcserét végrehajtani.

**Fodor Márk**: A múlt ápolásáról nem szabad megfeledkezni.

**Zakó László**: Támogatom az előterjesztést, de vannak lélektani aggályai. Szabad György vezényletével az első szabadon választott parlamentben már régen meg lehetett volna valósítani a változtatást. Újra kérdezi, hogy van –e hozzászólás, kérdés, vagy javaslat. Ennek hiányában szavazásra bocsátja a napirendet.

**29/2022. (XII.08.) PB számú határozat**

*A Zala Megyei Közgyűlés Pénzügyi Bizottsága* „*A vármegyei névváltoztatással kapcsolatos szükséges döntések meghozatala” című napirendi pontot 5 igen szavazattal, egyhangúan elfogadta.*

**Fodor Márk**: Kérdezi a Térségfejlesztési Bizottság tagjait, hogy van –e kérdés a bizottsági tagok részéről. Kéri, hogy szavazzanak a napirend elfogadásáról.

**33/2022. (XII.08.) TB számú határozat**

*A Zala Megyei Közgyűlés Térségfejlesztési Bizottsága a* „*A vármegyei névváltoztatással kapcsolatos szükséges döntések meghozatala” című napirendi pontot 6 igen szavazattal egyhangúan elfogadta.*

1. **A Zala Megyei Közgyűlés 2023. évi munkatervének elfogadása**

**Fodor Márk**: Kérdezi, hogy van –e észrevétel, javaslat az előterjesztéssel kapcsolatban. Amennyiben nincs, átlépnek a szavazás fázisába.

**34/2022. (XII.08.) TB számú határozat**

*A Zala Megyei Közgyűlés Térségfejlesztési Bizottsága* „*A Zala Megyei Közgyűlés 2023. évi munkatervének elfogadása” című napirendi pontot 6 igen szavazattal egyhangúan elfogadta.*

**Zakó László**: Kérdés és hozzászólás hiányában szavazásra bocsátja a napirendet.

**30/2022. (XII.08.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Közgyűlés 2023. évi munkatervének elfogadása” című napirendi pontot 5 igen szavazattal egyhangúan elfogadta.*

**Zakó László**: Az együttes bizottsági ülést bezárja.

K.m.f.

 Fodor Márk Zakó László

a Térségfejlesztési Bizottság elnöke a Pénzügyi Bizottság elnöke